Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019)и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на приватни здравствени стоматолошки установи и приватни доктори на дентална медицина - Кавадарци, поднесена против Стоматолошката комора на Македонија, по предметот Барање за пристап до информации од јавен карактер, на 04.10.2024 година го донесе следното

**Р Е Ш Е Н И Е**

1. Жалбата изјавена од Здружението на приватни здравствени стоматолошки установи и приватни доктори на дентална медицина - Кавадарци, поднесена против Стоматолошката комора на Македонија, заведена во Агенцијата под бр.08-246 на 23.09.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Здружението на приватни здравствени стоматолошки установи и приватни доктори на дентална медицина - Кавадарци, како што е наведено во Жалбата, на 30.08.2024 година по електронски пат поднело Барање за пристап до информации од јавен карактер до Стоматолошката комора на Македонија, со кое побарало преку е-маил да му се достави фотокопија или електронски запис од следната информација:

„1.Како постапи Стоматолошка Комора на Македонија во врска со решението на уставниот суд У. бр.147-2021 од 21.02.2024г. со кој се донесе времена мерка за запирање од извршување на сите поединечни акти и дејствија донесени врз Одлуката за критериуми при избор на спроведувачи на континуирано стручно усовршување, број 17-234/3 од 19.02.2021 година и Јавниот повик за избор на спроведувачи на континуирано стручно усовршување за период 2021-2025 година, број 17-271/1 од 19.02.2021 година, донесени од Комисијата за стручни стоматолошки прашања на Стоматолошката комора на Македонија ?

 2. Како постапи Стоматолошка Комора на Македонија по одлуката бр. У. бр.147-2021 15.05.2024 на Уставниот суд за укинување на Одлуката за критериуми при избор на спроведувачи на континуирано стручно усовршување, број 17-234/3 од 19.02.2021 година и Јавниот повик за избор на спроведувачи на континуирано стручно усовршување за период 2021-2025 година, број 17-271/1 од 19.02.2021 година, донесени од Комисијата за стручни стоматолошки прашања на Стоматолошката комора на Македонија?

 3. Зошто и покрај одлуката бр. У. бр.147-2021 15.05.2024 на Управен суд и понатаму се закажуваат и одржуваат акредитирани настани кога со укинувањето повеќе нема акредитирани спроведувачи на континуирана едукација?

 4. Зошто не е спроведен нов избор на спроведувачи на континуирано стручно усовршување? “

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-246 на 23.09.2024 година.

Агенцијата со електронски допис бр.08-246 од 23.09.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот. Во прилог на Жалбата до Имателот на информации е препратено и предметното Барање за пристап до информации од јавен карактер, насловено од Здружението на приватни здравствени стоматолошки установи и приватни доктори на дентална медицина – Кавадарци, застапувано од д-р Жарко И. Ѓорѓиев со уреден печат од здружението и потпис на овластено лице од Здружението.

Имателот на информации на 25.09.2024 година до Агенцијата достави Одговор на жалба бр.103-1018/3 од 24.09.2024 година, во кој наведува дека „По добивањето на Жалбата бр.08-246 од Агенција за заштита на правото на слободен пристап до информации од јавен карактер, од страна на Стоматолошка комора на Македонија е констатирано дека на ден 30.08.2024 година по електронски пат, примено е Барање за пристап до информации од јавен карактер од Здружението на приватни здравствени стоматолошки установи и приватни доктори на дентална медицина - Кавадарци...Барањето е доставено од маил die\_mk@yahoo.com, кој не е официјален маил ниту на барателот, ниту на законскиот застапник на барателот, видно од Тековната состојба ....издадена од Централен регистар на РСМ, па од тие причини Комората не го евидентирала и не доставила одговор на барање.“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот го утврди како неспорен фактот дека Барателот на информации Барањето го доставил од не официјален е-маил до Имателот, но имајќи во предвид дека Барањето на Барателот на информации е доставено до Имателот на информации од страна на Здружението и е уредно заверено со потпис и печат од Здружението произлегува дека Имателот на информации е запознаен со Барањето за пристап до информации од јавен карактер и содржината на истото односно дека бил должен да го прифати Барањето и по него да постапува.

Поради наведеното Агенцијата одлучи Жалбата да ја уважи и му наложи на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**